### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra SF**

Beslutningspunkter

1. Øget brug af jobrotation i kommunen (for både offentlige og private arbejdspladser), så arbejdsløse især uden stor erfaring får mulighed for at komme i job i en periode.
2. Kommunen opretter studiejob inden for områder med særlig høj dimittendarbejdsløshed (f.eks. Magistre)
3. Flere unge skal have mulighed for revalidering
4. Åbne for muligheden for at ældre medarbejdere kan gå ned i tid og samtidig oplære nye unge medarbejdere, der således kan få en fod indenfor.
5. Der skal ansættes virksomhedskonsulenter i kommunen, der skal have til formål at arbejde for, at flere nyuddannede fx akademikere og HK’ere kan blive ansat. Disse skal primært arbejde via målrettet arbejde hos private virksomheder.

Baggrund

[adresse] Kommune står overfor et problem med en voksende ungdomsarbejdsløshed. Siden 2008 er antallet af ledige akademikere mellem 20 og 34 år firedoblet, og andelen af ledige er klart størst for gruppen mellem 25 og 29 år. Den høje ungdomsarbejdsløshed er først og fremmest dårligt for de ledige unge, fordi det svækker deres tilknytning til arbejdsmarkedet på længere sigt. Samtidig er det også dårligt for [adresse], fordi det resulterer i stigende udgifter til understøttelse. For at undgå at en stor gruppe unge mister tilknytningen til arbejdsmarkedet på længere sigt, er det derfor vigtigt at kommunen griber dem og tager hånd om problemet.

Unge arbejdsløse i dag har svært ved at få fodfæste på arbejdsmarkedet og får ikke mange chancer, da de fravælges pga. manglende erfaring. Jobrotation, hvor erfarne medarbejdere uddannes og jobsøgende uden erfaring vikarierer imens, vil give flere unge mulighed for at få en fod indenfor på arbejdsmarkedet, samtidig med at det vil opkvalificere arbejdspladsens medarbejdere. Ordningen eksisterer allerede i dag, hvor der er gode erfaringer med at den hjælper arbejdsløse i job og forkorter arbejdsløshedsforløb for især ufaglærte

En af de faktorer der er mest afgørende for at dimittender hurtigt kan komme i beskæftigelse, er hvorvidt de har haft studierelevant arbejde i løbet af deres studietid. Studiejobs kan både hjælpe de studerende med at afprøve deres teori i praksis, og ligeledes kan det give dem værdifuld erfaring til, når de skal jobs som dimittender. Desværre har mange unge mistet deres studiejob i løbet af corona-krisen. Derfor foreslår vi, at kommunen opretter en række studiejobs, som særligt er målrettet studerende inden for områder, hvor der er særlig høj dimittendledighed.

Brugen af revalidering er faldet markant i kommunerne de sidste 15 år på trods af, at der er en meget stor jobgevinst herved. Især for unge, der har et helt arbejdsliv foran sig, er det afgørende, at de får mulighed for at tage en ny uddannelse eller efteruddanne sig, hvis de ikke kan fortsætte deres tidligere arbejdsliv på grund af fysiske eller psykiske arbejdsskader.

For at give mulighed for, at flere unge kan komme ind på arbejdsmarkedet, er det også væsentligt at give mulighed for, at flere seniormedarbejdere kan gå ned i tid. Derfor foreslås det også, at kommunen etablerer seniorfratrædelsesordninger, der giver mulighed for, at flere seniormedarbejdere kan gå ned i tid, samtidig med at de bliver kompenseret af kommunen for deres tabte arbejdsfortjeneste. Dette skal ikke ses som et forsøg på at presse ældre medarbejdere ud af arbejdsmarkedet. I stedet skal det ses som en ordning, hvor de erfarne medarbejdere kan lære nye medarbejdere op, og samtidig øger det de unges tilknytning til arbejdsmarkedet.

Endelig er det også nødvendigt, at virksomhederne i højere grad får øjnene op for værdien i at ansætte nyuddannet arbejdskraft. Derfor vil vi foreslå, at kommunen ansætter en række virksomhedskonsulenter, der skal være målrettet private virksomheder. Konsulenterne skal arbejde opsøgende og skal udbrede information til private virksomheder om værdien af at ansætte nyuddannede - fx akademikere og HK’ere. Dette kan både være rettet mod virksomheder, der allerede har en del akademikere og HK’ere ansat, men også virksomheder der ikke har det store kendskab til at have akademikere og HK’ere ansat.

[adresse]: Øvli Rasmussen, Laurits Nørgaard, Odette Steffensen og Annemette Andreasen (SF)

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.